Souad Abderrahim

Souad Abderrahim (Tunisia, 1964ko abenduaren 16a) tunisiar politikaria da. Tunisiako hiriburuko alkate hautatu zuten 2018ko uztailaren 3an, kargu hori lortu zuen lehen emakumea. Ennahda Mugimendu Islamistako kidea da.

 Bizitza 
Al Matwiyan jaio zen, herrialdearen hego-ekialdean, baina Tunis hiriburuko aldirietako Khaznadar lizeoan ikasi zuen. Monastir hiriko Medikuntza Fakultatean ikasi zuen eta han jantzi zuen beloa lehen aldiz. Garai hartan Ajmi Lourimi bezalako aktibistekin biltzen hasi zen eta Tunisiako Ikasleen Batasun Orokorreko (UGTE) batzorde exekutiboko kide ere izan zen.

1985ean 15 eguneko espetxealdia jasan zuen, ikasleen arteko gatazka bortitz bat baretzen saiatzeagatik. Fakultatea utzi behar izan zuen.  Beranduago, farmazia ikasketei ekin zien berriro. Bere aktibismoak atxiloketa eta espetxeratze gehiago ekarri zizkion, erregimenaren aurkari gisa aritzeagatik.

Handik aurrera, farmazialari batekin ezkondu eta bi ume eduki zituen, eta farmazia arloko negozio batean aritu zen. 

2011ko urtarrilaren 14ko Iraultzaren ondoren jarduera politiko partidistan parte hartzen hasi zen.

Ennahdha alderdi islamistarekin bat egin zuen, UGTEren bilera baten ondoren. Ennahdhako mahai politikoarekin harremanetan jarri zen orduan, alderdian sartzeko.

2011ko urriaren 23an herrialdeko Batzar Konstituziogilerako hautatua izan zen. Giza Eskubide eta Askatasunen Legebiltzar Batzordeko buru izan zen.

2011ko azaroaren 9an eztabaida batean adierazi zuen askatasunak kokatu behar direla ohituretan, tradizioetan eta moral onarekiko errespetuan; ama ezkongabeak salatu zituen, haren ustez doilorkeria bat zirelako, Tunisiako gizartearen gaineko izurrite bat. Gaineratu zuen emakume hauek ez zutela eduki behar beren eskubideak babestuko dituen lege-esparru bat. Beranduago esan zuen bere hitzak txarto interpretatu zirela, eta barkamena eskatu zuen. Erlijioa pertsonaren eta Jainkoaren arteko zerbait dela ere adierazi zuen, eta arlo erlijiosoa ez zela politizatu behar ere esan zuen.

Tunisiako Udalerako Ennahdha alderdiaren hautagaia izan zen 2018ko udal hauteskundeetan. Uztailaren 3an alkate aukeratu zuten, aldeko 26 boto jasota (eta kontrako 22). Tunisiako lehen emakume alkatea izan zen. Alderdi islamistakoa bada ere, agerraldi publikoetan ez du ilea estaltzen.

 Erreferentziak 

 Kanpo estekak 

Kategoria:Tunisiarrak
Kategoria:Gizabanako biziak
Kategoria:Musulmanak
Kategoria:Tunisiako emakumeak
Kategoria:Emakume alkateak
Kategoria:Emakume politikariak
Kategoria:Tunisiako politikariak